ai4bharat/Pralekha huggingface dataset:
மத்திய அமைச்சரவை
ஜம்மு காஷ்மீரில் சர்வதேச எல்லையை ஒட்டிய பகுதிகளில் வசிக்கும் மக்களுக்கு நிவாரணம்
வேலைகளுக்கான நியமனம், பதவி உயர்வு மற்றும் தொழிற்படிப்புகளில் மாணவர் சேர்க்கையில் இடஒதுக்கீடு பெறலாம்
ஜம்மு காஷ்மீர் இட ஒதுக்கீடு  மசோதா, 2019-க்கு மத்திய அமைச்சரவை ஒப்புதல்
மக்கள் நலன் சார்ந்த நடவடிக்கைகளைக் கருத்தில் கொண்டு, குறிப்பாக வளர்ச்சித் திட்டங்களைப் பெறக் கூடிய கடைக்கோடி மக்கள் நலனைக் கருத்தில் கொண்டு, பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ஜம்மு காஷ்மீர் இட ஒதுக்கீடு  மசோதா, 2019-க்கு ஒப்புதல் வழங்குவதற்கான தடைகள் நீக்கப்பட்டன. நாடாளுமன்றத்தின் வரவிருக்கும் கூட்டத் தொடரில், மக்களவையிலும், மாநிலங்களவையிலும் இந்த மசோதா தாக்கல் செய்யப்படும்.
“அனைவரும் ஒன்றிணைவோம், அனைவரும் உயர்வோம், அனைவரின் நம்பிக்கையைப் பெறுவோம்” என்பதில் உறுதியாக இருக்கும் மக்கள் நலன் சார்ந்த அரசு என்ற பிரதமர் மோடியின் லட்சிய நோக்கை பிரதிபலிப்பதாக அமைச்சரவை முடிவு அமைந்திருக்கிறது.
பயன்கள்:
ஜம்மு காஷ்மீரில் சர்வதேச எல்லையை ஒட்டிய பகுதிகளில் வாழும் மக்களுக்கு நிவாரணம் அளிப்பதில் இந்த நடவடிக்கை முக்கிய பங்கு வகிக்கும்.
அவர்கள் இப்போது, நேரடி நியமனம், பதவி உயர்வு மற்றும் பல்வேறு தொழிற்படிப்புகளுக்கான மாணவர் சேர்க்கையில் இடஒதுக்கீடு பெறலாம்.
விளைவுகள்:
ஜம்மு காஷ்மீர் இடஒதுக்கீடு சட்டம் 2004-ஐ திருத்தி வெளியிடப்பட்ட ``ஜம்மு காஷ்மீர் இடஒதுக்கீடு  அவசரச் சட்டம் 2019'' க்கு மாற்றாக இந்த மசோதா கொண்டு வரப்படுகிறது. உண்மையான எல்லைக் கட்டுப்பாடு கோடு  பகுதியில் வசிப்பவர்களைப் போல, இடஒதுக்கீடு பெறும் வரம்பில் சர்வதேச எல்லைப் பகுதியில் வசிப்பவர்களும் இதில் கொண்டு வரப்பட்டுள்ளனர்.
பின்னணி:
ஜம்மு காஷ்மீரில் சர்வதேச எல்லையை ஒட்டிய பகுதிகளில் வாழும் மக்கள், ஜம்மு காஷ்மீர் இடஒதுக்கீடு சட்டம் 2004 மற்றும் விதிகள் 2005-ன் வரம்புக்குள் கொண்டு வரப்படாமல் இருந்தனர். நேரடி நியமனம், பதவி உயர்வுகள் பல்வேறு தொழிற்படிப்புகளில், உண்மையான எல்லைக் கட்டுப்பாட்டு கோடு பகுதியில் வாழ்பவர்கள் உள்ளிட்ட பல்வேறு பிரிவினருக்கு அதன் மூலம் இடஒதுக்கீடு வழங்கப்படுகிறது. ஆனால், சர்வதேச எல்லைப் பகுதியில் வாழ்பவர்களுக்கு நீண்ட காலமாக இந்தப் பயன்கள் கிடைக்காமல் இருந்தது.
எல்லையில் தொடர்ந்து பதற்றம் நிலவும் சூழ்நிலைகளால், சர்வதேச எல்லைப் பகுதியில் வாழும் மக்கள் சமூக, பொருளாதார மற்றும் கல்வியில் பின்தங்கிய நிலைக்குத் தள்ளப்பட்டனர். எல்லைக்கு அப்பால் இருந்து அடிக்கடி தாக்குதல் நடைபெறுவதால் இந்த மக்கள் பாதுகாப்பான பகுதிகளுக்கு இடம் பெயர்ந்தனர். நீண்ட காலமாக கல்வி நிலையங்கள் மூடிக் கிடப்பதால், அவர்களுடைய கல்வி மோசமாகப் பாதிக்கப் பட்டுள்ளது.
எனவே உண்மையான எல்லைக் கட்டுப்பாடு கோடு  பகுதியில் வாழ்பவர்களுக்கு வழங்குவதைப் போல, சர்வதேச எல்லைப் பகுதியில் வாழ்பவர்களுக்கும் இடஒதுக்கீட்டுப் பயன்களை அளிக்க வேண்டும் என்பது நியாயமானது என்று கருதப்பட்டது.
குடியரசுத் தலைவர் ஆட்சியின் போது மாநில சட்டமன்றத்துக்கான அதிகாரம் நாடாளுமன்றத்தின் பொறுப்பில் உள்ளது. எனவே ஜம்மு காஷ்மீர் இடஒதுக்கீடு  அவசரச் சட்டம் 2019க்கு பதிலாக நாடாளுமன்றத்தின் இரு அவைகளிலும் மசோதா கொண்டு வர முடிவு செய்யப்பட்டுள்ளது.
பிரதமர் அலுவலகம்
என் மண் என் தேசம் பிரச்சாரத்தில் பங்கேற்குமாறு குடிமக்களை பிரதமர் கேட்டுக்கொண்டுள்ளார்
என் மண் என் தேசம் பிரச்சாரம் வெற்றிபெற வாழ்த்தியுள்ள பிரதமர் திரு நரேந்திர மோடி, நாடு முழுவதும் உள்ள மண்ணால் தயாரிக்கப்பட்ட 'வாடிகா' 'ஒரே பாரதம் உன்னத பாரதம் ' லட்சியத்தை உணர்த்தும் என்று நம்பிக்கை தெரிவித்தார்.
மத்திய அமைச்சர் திரு அமித் ஷாவின் சமூக ஊடகப் பதிவுக்கு பதில் அளிக்கும் வகையில், பிரதமர் வெளியிட்டுள்ள பதிவு வருமாறு;
"நல்வாழ்த்துக்கள் பல! என் மண் என் தேசம் ' பிரச்சாரம் நமது ஒற்றுமை மற்றும் ஒருமைப்பாட்டின் உணர்வை மேலும் வலுப்படுத்தப் போகிறது. இதன் கீழ், நாடு முழுவதிலும் இருந்து சேகரிக்கப்படும் மண் அத்தகைய ஒரு தேன் தோட்டத்தை உருவாக்கும் என்று நான் நம்புகிறேன். உன்னத பாரதத்தின்' பார்வையை இந்தியா உணரும். இந்த 'அமிர்த கலச யாத்ரா'வில் பங்கேற்பதை உறுதி செய்வோம்."
பிரதமர் அலுவலகம்
மார்ச் 29 அன்று மத்தியப் பிரதேசத்தில் நடைபெறவுள்ள 5 லட்சத்திற்கும் மேற்பட்ட பிரதமரின் வீட்டுவசதி திட்டம்-கிராமப்புறம் பயனாளிகளின் ‘கிரக பிரவேசத்தில்’ பிரதமர் பங்கேற்கவுள்ளார்
நாட்டில் தேவையுள்ள ஒவ்வொரு குடும்பத்திற்கும் நல்ல வீடு வழங்கும் பிரதமரின் முயற்சியின் மற்றொரு முன்னேற்றம் இதுவாகும்
மார்ச் 29 அன்று பிற்பகல் 12.30 மணிக்கு மத்தியப் பிரதேசத்தில் நடைபெறவுள்ள சுமார் 5.21 லட்சம் பிரதமரின் வீட்டுவசதி திட்டம்-கிராமப்புறம் பயனாளிகளின் ‘கிரக பிரவேசத்தில்’ பிரதமர் திரு. நரேந்திர மோடி காணொலி மூலம் பங்கேற்று உரையாற்றவுள்ளார்.
நாட்டின் ஒவ்வொரு தேவைப்படும் குடும்பத்திற்கும் அனைத்து அடிப்படை வசதிகளுடன் கூடிய ஒரு பக்கா வீட்டை வழங்குவது என்பது பிரதமரின் தொடர்ச்சியான முயற்சியாகும். இந்த திசையில் மற்றொரு படியை இது குறிக்கிறது.
நாட்டின் தேவையுள்ள ஒவ்வொரு குடும்பத்திற்கும் அனைத்து அடிப்படை வசதிகளுடன் கூடிய நல்ல வீடு வழங்க வேண்டும் என்பது பிரதமரின் தொடர் முயற்சி ஆகும். அத்திசையில் மற்றொரு முன்னேற்றம் இதுவாகும்.
(
வணிகம் மற்றும் தொழில்துறை அமைச்சகம்
கொவிட்-19 தடுப்பூசி கண்டுபிடிக்கும் பணி அதிவேகத்தில் நடக்கிறது, பியூஷ் கோயல் தகவல்
நம் நாட்டில் கொவிட் தடுப்பூசி கண்டுபிடிக்கும் பணி அதிவேகமாக நடக்கிறது என சிஐஐ அமைப்பு நடத்திய ஆசிய சுகாதார மாநாட்டில் மத்திய வர்த்தக மற்றம் தொழில்துறை அமைச்சர் திரு பியூஷ் கோயல் கூறினார்.
இந்திய தொழில் கூட்டமைப்பு  நடத்திய ஆசிய சுகாதாரம் 2020 மாநாட்டில் மத்திய அமைச்சர் பியூஷ் கோயல் கலந்து கொண்டு பேசியதாவது:
கொவிட்-19க்கு எதிரான போராட்டத்தில் சுகாதார பணியாளர்களின் தியாகம் வீண் போகாது. நம் நாட்டில் கொவிட் தடுப்பூசி கண்டுபிடிக்கும் பணி அதி வேகத்தில் நடக்கிறது. தடுப்பூசி கிடைக்கும் வரை, கொரோனா தொற்று பற்றி நாம் அலட்சியமாக இருக்க முடியாது என பிரதமர் கூறியுள்ளார்.
கொரோனாவுக்கு எதிரான போராட்டத்தில் இந்தியாவின் பங்களிப்பை வரலாறு நினைவு கூறும். இந்தியாவில் கொரோனாவை கட்டுப்படுத்த ஊரடங்கு உதவியது என உலக சுகாதார நிறுவனம் கூறியுள்ளது. ஏழை நாடுகள் உட்பட அனைவருக்கும் கிடைக்கும் வகையில் கொரோனா தடுப்பூசி குறைந்த விலையில் கிடைக்க வேண்டும். எதிர்காலத்தில் மலிவான மற்றும் புதுமையான சுகாதார தீர்வுகளை உறுதி செய்வதில் இந்தியா முக்கிய பங்காற்றும்.
இவ்வாறு அவர் பேசினார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://www.pib.gov.in/PressReleasePage.aspx?PRID=1674406
தேர்தல் ஆணையம்
ஊடக செய்தியில் எந்த கட்டுப்பாடும் இருக்கக்கூடாது என்பதில் தேர்தல் ஆணையம் ஒருமனதாக உள்ளது
ஊடக செய்தியில் எந்த கட்டுப்பாடும் இருக்கக்கூடாது என்பதில் ஒருமனதாக உள்ளதாக தேர்தல் ஆணையம் தெரிவித்துள்ளது.
ஊடகங்களுடனான உறவில் தேர்தல் ஆணையத்தின் நிலைப்பாடு தொடர்பாக சமீபத்தில் கூறப்பட்டதை இந்திய தேர்தல் ஆணையம் கவனத்தில் கொண்டுள்ளது. இது தொடர்பாக சில பத்திரிகை செய்திகளையும் தேர்தல் ஆணயைம் பார்த்தது. எந்த முடிவுகளையும் எடுக்கும் முன்பாக, அது குறித்து தேர்தல் ஆணையம் உரிய ஆலோசனையை எப்போதும் மேற்கொள்கிறது.
உடகங்களின் ஈடுபாட்டை பொருத்தவரை, சுதந்திரமான ஊடகத்தின் மீதான நம்பிக்கையில், உண்மையிலேயே உறுதியாக இருப்பதை தெளிவுபடுத்த தேர்தல் ஆணையம் விரும்புகிறது.
கடந்த காலம் மற்றும் தற்போது நடத்தப்பட்ட அனைத்து தேர்தல்களிலும் மற்றும் நாட்டில் தேர்தல் ஜனநாயகத்தை வலுப்படுத்தியதில் , ஊடகம் ஆக்கப்பூர்வமாக பங்காற்றியதை தேர்தல் ஆணையமும், அதன் உறுப்பினர்களும் அங்கீகரிக்கிறோம். ஊடகங்களின் செய்தியில் எந்த கட்டுப்பாடும் இருக்கக்கூடாது என்பது உச்சநீதிமன்றத்தின் முன்பு தேர்தல் ஆணையம் ஒருமனதாக தெரிவித்தது.
தேர்தல் நிர்வாகத்தின் செயல்திறனை மேம்படுத்துவது மற்றும் தேர்தல் நடைமுறையில் பிரசாரம் முதல் வாக்கு எண்ணிக்கை வரை வெளிப்படைத்தன்மையை வலியுறுத்தியது ஆகியவற்றில் ஊடகத்தின் பங்கை தேர்தல் ஆணையம் மிகவும் சிறப்பாக அங்கீகரிக்கிறது. ஊடகத்துடன் ஒத்துழைப்புடன் செயல்படுவதில் இந்திய தேர்தல் ஆணையத்தின் அணுகுமுறை இயற்கையான நட்புடுன் கூடியது மற்றும் இது மாறாமல் உள்ளது.
இவ்வாறு தேர்தல் ஆணையம் சார்பில் இணை செயலாளர் பவன் திவான் வெளியிட்டுள்ள அறிக்கையில் தெரிவிக்கப்பட்டுள்ளது.
தொழிலாளர் மற்றும் வேலைவாய்ப்பு அமைச்சகம்
இளைஞர்களுக்கான வேலைவாய்ப்பு, தொழிலாளர்களுக்கான காப்பீடு குறித்து நாடாளுமன்றத்தில் செய்யப்பட்ட அறிவிப்புகள்
நாடாளுமன்றத்தின் மாநிலங்களவையில் எழுப்பப்பட்ட கேள்விகளுக்கு எழுத்து மூலம் பதில் அளித்த மத்திய தொழிலாளர் நலம் மற்றும் வேலைவாய்ப்பு இணை அமைச்சர்  திரு சந்தோஷ்குமார் கங்க்வார் கீழ்காணும் தகவல்களை அளித்தார்.
வேலைவாய்ப்பு மற்றும் வேலைவாய்ப்பின்மை குறித்த வருடாந்திர தொழிலாளர் ஆய்வு தேசிய புள்ளியியல் அலுவலகத்தால் 2017-ஆம் ஆண்டிலிருந்து நடத்தப்பட்டு வருகிறது. 2018-19-ஆம் ஆண்டுக்கான ஆய்வின் படி, 15 வயதுக்கு மேற்பட்டவர்களில் நிலவும் வேலைவாய்ப்பின்மை விகிதம் 5.8 சதவீதமாகும். இந்த அறிக்கையை மத்திய புள்ளியியல் மற்றும் திட்ட செயலாக்க அமைச்சகத்தின் இணையதளத்தில்  காணலாம்.
கொவிட் பெருந்தொற்றின் காரணமாக அதிக அளவிலான இடம் பெயர்ந்த தொழிலாளர்கள் தங்களது சொந்த ஊர்களுக்கு திரும்பினர். இளைஞர்களுக்கான வேலைவாய்ப்புக்களை உருவாக்குவதற்காக தற்சார்பு இந்தியா திட்டத்தை அரசு அறிவித்தது.
பிரதமரின் ஏழைகள் நல திட்டத்தின் கீழ், தொழிலாளர் வருங்கால வைப்பு நிதியில் தொழிலாளர்களின் பங்கு மற்றும் நிறுவனங்களின் பங்கு ஆகிய இரண்டையுமே 2020 மார்ச் முதல் ஆகஸ்ட் வரை அரசு செலுத்தியது. தகுதி உள்ள 38.82 லட்சம் தொழிலாளர்களின் கணக்குகளில் ரூபாய் Rs 2567.66 கோடி செலுத்தப்பட்டது.
தேசிய புள்ளியியல் அலுவலகத்தால் நடத்தப்பட்ட வருடாந்திர தொழிலாளர் ஆய்வின் படி, 15 வயதுக்கு மேற்பட்டோருக்கான பணியாளர் மக்கள் தொகை விகிதம் 51.4 ஆக தமிழ்நாட்டில் உள்ளது.
இதற்கிடையே, தொழிலாளர் அரசு காப்பீட்டு நிறுவனத்தின் உறுப்பினர்களின் பணிக்கு ஆபத்து ஏற்படும் போது அவர்களுக்கு நஷ்ட ஈடு வழங்குவதற்காக அடல் பீமித் வியாக்தி கல்யாண் யோஜனா என்னும் திட்டம் செயல்படுத்தப்பட்டு வருகிறது. இது தற்போது இன்னும் விரிவு படுத்தப்பட்டுள்ளது.
இதன்படி, ஒரு பணியாளரை பணியை விட்டு அனுப்புவதற்கு சில மாதங்களுக்கு முன்பு வரை தொழிலாளர் அரசு காப்பீட்டு கட்டணத்தை நிறுவனங்கள் செலுத்தவில்லை என்றாலும், அந்த காலத்திற்கான காப்பீடும் பணியாளர்களுக்கு வழங்கப்படும்.
இத்திட்டத்தின்படி உறுப்பினர்களின் ஊதியத்தில் சராசரியாக 50 சதவீத தொகை 90 நாட்களுக்கு அவர்களுக்கு சில நிபந்தனைகளுக்கு உட்பட்டு வழங்கப்படுகிறது.
மேலும் விவரங்களுக்கு
https://pib.gov.in/PressReleasePage.aspx?PRID=1694772
-----
(Visitor Counter : 141
ரெயில்வே அமைச்சகம்
ஷ்ராமிக் ரயில்களை இயக்குவதற்கான திட்டமிடல் மற்றும் ஒருங்கிணைப்பை வலுப்படுத்துமாறு மாநில அரசுகளுக்கு ரயில்வே அமைச்சகம் வேண்டுகோள்
ஷ்ராமிக் ரயில்களை இயக்குவதற்கு உரிய ஒருங்கிணைப்பு மற்றும் திட்டமிடலை உறுதிப்படுத்துமாறு மாநில அரசுகளுக்கு ரயில்வே அமைச்சகம் வேண்டுகோள் விடுத்துள்ளது. தவித்து வரும் மக்களை ரயில் மூலம் அழைத்துச் செல்வதற்கான தேவை குறித்து சரியான முறையிலும், தெளிவாகவும் திட்டமிட வேண்டும் என்று கேட்டுக் கொண்டுள்ளது.
அதிகp போக்குவரத்து மிகுந்த வழித்தடங்களில் “ஷ்ராமிக் சிறப்பு” ரயில்கள் இயக்கப்படுகின்றன. இந்த வழித்தடங்களில், மின் உற்பத்தி நிலையங்களுக்கான நிலக்கரி, உணவு தானியங்கள், உரங்கள், சிமென்ட் போன்றவை எடுத்துச் செல்லப்படுகின்றன. அத்தியாவசியப் பொருள்கள் விநியோகம் தொடர்வதை உறுதிப்படுத்தும் வகையில், அதிக அளவில் சரக்கேற்றும் பணிகளை ரயில்வே மேற்கொண்டு வருகிறது. இந்த காலகட்டத்தில், வேளாண் பொருள்கள், மருந்துகள் மற்றும் பிற அத்தியாவசியப் பொருள்களைக் கொண்டு சேர்ப்பதற்காக குறிப்பிட்ட நேர சரக்கு ரயில்களை அதிக அளவில் ரயில்வே இயக்கி வருகிறது.
மாநிலங்கள் கேட்டுக் கொண்டபடி, “ஷ்ராமிக் சிறப்பு” ரயில்களுக்கான பெட்டிகளை ரயில்வே தயார் செய்யும் நிலையில், ரயில் நிலையங்களுக்குப் பயணிகளை அழைத்து வராத நிலை பல சமயங்களில் நடந்துள்ளது. இதனால், அறிவிக்கப்பட்ட ரயில்கள் ரத்து செய்யப்பட்டன. சில மாநிலங்கள், புலம் பெயர்ந்தவர்களை அனுப்பி வைக்கும் மாநிலங்களுக்கு அனுமதி அளிப்பதில்லை. இதனால், அந்த மாநிலங்களுக்கு புலம் பெயர்ந்த தொழிலாளர்களை அழைத்துச் செல்ல முடியாமல் தடுக்கப்படுகிறது.
இதுவரை 4,000-க்கும் மேற்பட்ட ஷ்ராமிக் சிறப்பு ரயில் சேவைகளை இந்திய ரயில்வே இயக்கியுள்ளது. இதன்மூலம், சுமார் 54 லட்சம் புலம் பெயர்ந்தவர்கள் தங்களது மாநிலங்களுக்கு சென்றுள்ளனர். இந்தப் பயணத்தில், மத்திய உள்துறை அமைச்சகம் மற்றும் சுகாதாரம், குடும்பநல அமைச்சகம் வகுத்த வழிமுறைகள் பின்பற்றப்பட்டுள்ளன
(Visitor Counter : 164
ஜவுளித்துறை அமைச்சகம்
கைத்தறி மற்றும் கைவினைப் பொருட்கள் துறைகளை ஊக்குவிக்க மத்திய – மாநில அரசுகளுக்கு இடையே ஒத்துழைப்பு
கைத்தறி மற்றும் கைவினைப் பொருட்கள் துறைகளுக்கான மத்திய அரசின் பல்வேறு திட்டங்கள் குறித்து புதுதில்லியில் நடைபெற்ற மாநில ஜவுளித்துறை அமைச்சர்கள் கூட்டத்தில் விரிவான ஆய்வு நடத்தப்பட்டது. மத்திய ஜவுளித்துறை மற்றும் தகவல் ஒலிபரப்புத்துறை அமைச்சர் திருமதி ஸ்மிருதி இரானி கூட்டத்திற்குத் தலைமை வகித்தார். ஜவுளித்துறை இணைஅமைச்சர் திரு. அஜய் தம்தா, ஜவுளித்துறைச் செயலர் அனந்த் குமார் சிங் ஆகியோர் கூட்டத்தில் கலந்துகொண்டனர்.
கைத்தறி மற்றும் கைவினைப் பொருட்கள் துறைகளை மேம்படுத்துவதற்கான மத்திய அரசின் திட்டங்கள் குறித்து விரிவான செயல்முறை விளக்கத்தைச் சம்பந்தப்பட்ட மேம்பாட்டு ஆணையர்கள் அளித்தனர்.
நெசவாளர்கள் மற்றும் கைவினைக் கலைஞர்களின் அனைத்துவிதமான மேம்பாட்டை வலியுறுத்திய மத்திய அமைச்சர் திருமதி ஸ்மிருதி இரானி, மத்திய- மாநில அரசுகளின் அதிகாரிகள், உஜ்வாலா திட்டம், தூய்மை இயக்கம் போன்ற மத்திய அரசின் அனைத்துத் திட்டங்களும், ஜவுளி அமைச்சகத்தின் முயற்சியின் பேரில், பயனாளிகளைச் சென்றடைவதை உறுதிப்படுத்த வேண்டும் என்று கேட்டுக்கொண்டார்.
கைத்தறி மற்றும் கைவினைஞர்கள் தங்களது உற்பத்திப் பொருட்களை இந்தியக் கைத்தறியின் வர்த்தக முத்திரையுடன் பதிவு செய்து கொள்வதை, கூட்டத்தில் கலந்துகொண்ட அனைவரும் ஊக்குவிக்க வேண்டும் என்று அமைச்சர் வலியுறுத்தினார். கைத்தறி மற்றும் கைவினைஞர்கள் தொகுப்புகளின் நடவடிக்கைகளைச் சீரான காலஇடைவெளியில் ஆய்வு செய்து உற்பத்திக்கான இலக்குகளை நிர்ணயிக்க வேண்டும் என்று மாநில அமைச்சர்களை அவர் கேட்டுக்கொண்டார். மத்திய ஜவுளி அமைச்சகம் மேற்கொண்டுள்ள முன்முயற்சிகள் மூலம், நெசவாளர்கள், கைவினைஞர்கள் மற்றும் அவர்களது குடும்பத்தினரை இந்திராகாந்தி தேசியத் திறந்தவெளிப் பல்கலைக்கழகம் மற்றும் தேசியத் திறந்தவெளிப் பள்ளி நிறுவனம் ஆகியவற்றில் பதிவுசெய்து கொள்வதன் அவசியத்தை ஊக்குவிக்க வேண்டும் என்றும் அமைச்சர் வலியுறுத்தினார்.
------
(Visitor Counter : 108
அறிவியல் மற்றும் தொழில்நுட்பத்துறை
கர்ப்பப்பைவாய் புற்றுநோயை தடுப்பதற்கான “செர்வாவாக்” தடுப்பூசி இந்தியாவில் முதல் முறையாக உருவாக்கப்பட்டுள்ளதாக மத்திய அமைச்சர் டாக்டர் ஜிதேந்திர சிங் அறிவித்துள்ளார்.
கர்ப்பப்பைவாய் புற்றுநோயை தடுப்பதற்கான “செர்வாவாக்” தடுப்பூசி இந்தியாவில் முதல் முறையாக உருவாக்கப்பட்டுள்ளதாக மத்திய அறிவியல் மற்றும் தொழில்நுட்பத்துறை இணை அமைச்சர்  டாக்டர் ஜிதேந்திர சிங் அறிவித்துள்ளார்.
அனைவருக்கும் கிடைக்கக் கூடிய, குறைந்த செலவிலான இந்த தடுப்பூசி அறிவிக்கப்படும் நாள் உயிரி தொழில்நுட்பத்துறைக்கும், உயிரி தொழில்நுட்ப தொழில்துறை ஆராய்ச்சி உதவி கவுன்சிலுக்கும் முக்கியமான நாளாகும். தற்சார்பு இந்தியா என்ற பிரதமர் மோடியின் தொலைநோக்குத் திட்டத்திற்கு மிகவும் நெருக்கமாக இந்தியாவை கொண்டுவருவதாகவும் இது உள்ளது என்று அமைச்சர் தெரிவித்தார். இந்தத் தடுப்பூசிக்கு அறிவியல்பூர்வமான நடைமுறைகள், நிறைவடைந்திருப்பதாக புனேயில் உள்ள இந்திய சீரம் நிறுவனத்தின் தலைமை நிர்வாக அதிகாரி திரு ஆதர் சி. பூனாவாலா மற்றும் பிரமுகர்கள் முன்னிலையில் அமைச்சர் அறிவித்தார்.
கர்ப்பப்பைவாய் புற்றுநோய் இந்தியாவில் அதிகம் பாதிப்பை ஏற்படுத்துவதில், இரண்டாவது இடத்தில் உள்ளது என்பதை சுட்டிக்காட்டிய டாக்டர் ஜிதேந்திர சிங், இந்த நோய் பெரிதும் தவிர்க்கக் கூடியதாக இருந்தபோதும், இந்த புற்றுநோயால் உலகில் ஏற்படும் மரணங்களில் சுமார் நான்கில் ஒரு பங்கு இந்தியாவில் ஏற்படுவதாக கூறினார். இந்தியாவில் ஒவ்வொரு ஆண்டும் சுமார் 1.25 லட்சம் பெண்களுக்கு கர்ப்பப்பைவாய் புற்றுநோய் இருப்பது கண்டறியப்படுவதாகவும், இவர்களில், 75,000 பேர் உயிரிழப்பதாகவும் அவர் தெரிவித்தார்.
மாபெரும் சவால்கள் இந்தியா திட்டத்தில் பங்கேற்றுள்ள சீரம் இந்தியா நிறுவனத்தின் ஆதரவுடன் பில் மற்றும் மெலிண்டா கேட்ஸ் அறக்கட்டளை மூலம் உயிரி தொழில்நுட்பத்துறையும் உயிரி தொழில்நுட்ப தொழில்துறை ஆராய்ச்சி உதவி கவுன்சிலும் இணைந்ததன் விளைவாக செர்வாவாக் தடுப்பூசி உள்நாட்டிலேயே உருவாக்கப்பட்டுள்ளது என்று அமைச்சர் கூறினார்.
அறிவியல் தொழில்நுட்பத்துறை செயலாளர் டாக்டர் ராஜேஷ் கோகலே பேசுகையில், மனிதகுலத்தின் நன்மைக்காக அனைத்துத் தடைகளையும் தகர்த்து தடுப்பூசி மற்றும் மருந்து தயாரிப்பில் இந்தியா முன்னிலையில் இருக்கும் என்றார்.
சிஎஸ்ஐஆர் நிறுவனத்தின் தலைமை இயக்குநர் டாக்டர் என் கலைசெல்வி பேசுகையில், இந்த தடுப்பூசி இந்திய பெண்களுக்கு மட்டுமின்றி உலகம் முழுவதும் உள்ள பெண்களுக்கும் உதவியாக இருக்கும் என்றார்.
இந்திய சீரம் நிறுவனத்தின் தலைமை நிர்வாக அதிகாரி திரு ஆதர் சி பூனாவாலா தமது சுருக்கமான உரையில், இந்தியாவில், தடுப்பூசிகளும் மருந்துகளும் தயாரிப்பதில் தனியார் மற்றும் அரசு துறைகளுக்கு இடையே கூடுதல் ஒத்துழைப்பை ஏற்படுத்தும் உயிரி அறிவியல் தொழில்நுட்பத்துறையின் கண்ணோட்டத்தை ஆதரிப்பதாக கூறினார்.
கர்ப்பப்பை புற்று நோயை எதிர்த்து தைரியமுடன் போராடி வெற்றி பெற்ற பிரபல திரைப்பட நடிகை மனிஷா கொய்ராலா, இணையம் வழியாக நிகழ்ச்சியில் இணைந்து, இந்த மைல்கல்லை எட்டியுள்ள அறிவியல் தொழில்நுட்பத் துறைக்கு குறிப்பாக உயிரி தொழில்நுட்ப துறைக்கு நன்றி தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1856034
நிதி அமைச்சகம்
மேற்கு வங்கத்தில் நீர்வழிப் போக்குவரத்து மேம்பாடு : 105 மில்லியன் அமெரிக்க டாலர் திட்டம், உலக வங்கியுடன் ஒப்பந்தம்
மேற்கு வங்கம் கொல்கத்தாவில், உள்நாட்டு நீர் வழிப் போக்குவரத்தை மேம்படுத்த, 105 மில்லியன் அமெரிக்க டாலர் திட்டத்தில் மத்திய அரசும், மேற்கு வங்க அரசும், உலக வங்கியும் கையெழுத்திட்டுள்ளன.
மேற்கு வங்க உள்நாட்டு நீர்வழிப் போக்குவரத்து, தளவாடங்கள் மற்றும் இட மேம்பாட்டு திட்டம் ஆகியவை ஹூக்ளி ஆற்றில் பயணிகள் மற்றும் சரக்குப் போக்குவரத்தை மேம்படுத்தவும், கொல்கத்தா செல்வதற்கான வசதியை மேம்படுத்த இடவசதியைத் திட்டமிடவும், கொல்கத்தா மக்களின் வாழ்க்கை தரத்தை உயர்த்தவும், மாநில தளவாட துறை வளர்ச்சிக்கு பங்களிக்கவும் உதவும்.
இந்த ஒப்பந்தத்தில், மத்திய அரசின் நிதித்துறை சார்பில் பொருளாதார விவகாரத்துறை கூடுதல் செயலாளர் டாக்டர் மொகபத்ரா, மேற்கு வங்கம் சார்பில் துணை ஆணையர் திரு ராஜ்தீப் தத்தா, உலக வங்கி சார்பில் அதன் இந்தியப் பிரிவு இயக்குனர் திரு ஜூனைத் அகமது ஆகியோர் கையெழுத்திட்டனர்.
இத்திட்டம், மேற்கு வங்க மக்கள் தொகையில் மூன்றில் ஒரு பங்கினர் அல்லது 30 மில்லியன் பேர் வசிக்கும் கொல்கத்தா மெட்ரோ பகுதி உட்பட இந்தத் திட்டம் மக்கள் தொகை அதிகம் உள்ள மேற்கு வங்கத்தின் 5 தென் மாவட்டங்களை உள்ளடக்கியதாக இருக்கும்.
அறிவியல் மற்றும் தொழில்நுட்பத்துறை
கோவிட்-19 உள்ளிட்ட வைரஸ் தொற்றுகளுக்கு சிகிச்சை அளிப்பதில் சிறப்பான நோய் எதிர்ப்பாற்றலைப் பெறுவதற்காக ஆக்சிஜனேற்ற பாதிப்பை மாற்றுகின்ற நானோ மருந்துகளை எஸ்.என்.போஸ் அடிப்படை அறிவியல் தேசிய மையம் உருவாக்கியுள்ளது.
கொல்கத்தாவில் உள்ள எஸ்.என்.போஸ் அடிப்படை அறிவியல் தேசிய மையத்தில்  உள்ள விஞ்ஞானிகள் பாதுகாப்பான மற்றும் செலவு குறைந்த நானோ மருந்து ஒன்றை உருவாக்கியுள்ளனர். உடலில் ஆக்சிஜனேற்ற பாதிப்பை மாற்றுவதன் மூலம் பலவிதமான நோய்களுக்கு சிகிச்சை அளிக்கும் திறன் இந்த மருந்துக்கு உள்ளது. இந்த ஆராய்ச்சியானது கோவிட்-19க்கு எதிரான போராட்டத்தில் இந்தியாவுக்கு நம்பிக்கையைத் தரும் ஒளிக்கீற்றாக அமைந்துள்ளது. நானோ மருந்தானது நமது உடலில் ஆக்சிஜனை உள்ளடக்கிய வேதிவினை புரியும் பொருள்களை  சூழலுக்கு ஏற்ப அதிகரிக்கவோ குறைக்கவோ செய்து நோயைக் குணப்படுத்தும்.
பாலூட்டிகளிடம் ROSகளை கட்டுப்பாடாக அதிகரிக்கும் இந்த ஆய்வானது கோவிட்-19 உள்ளிட்ட வைரஸ் தொற்றுகளைக் கட்டுப்படுத்த நானோ மருந்தை பயன்படுத்தலாம் என்ற புதிய வாயப்புக்கான நம்பிக்கையைத் தருகிறது. பல்வேறு நோய்களைக் குணப்படுத்துவதற்காக விலங்குகளிடம் மேற்கொள்ளப்பட்ட குறைப்பு ஆக்சிஜனேற்ற செயல்முறை  பரிசோதனைகள் முடிவடைந்துள்ளன. தற்போது மனிதர்களிடம் இந்த ஆய்வை செய்து பார்க்க ஆராய்ச்சி நிறுவனமானது நிதிநல்கையாளர்களை எதிர்நோக்கி இருக்கிறது.
(Visitor Counter : 92
பாதுகாப்பு அமைச்சகம்
இந்திய – அமெரிக்க பாதுகாப்பு ஒத்துழைப்பு விரைவு சூழல்  அமெரிக்காவின் வாஷிங்டனில் தொடங்கப்பட்டது
இன்டஸ் எக்ஸ் நிகழ்ச்சி, இந்திய – அமெரிக்க பாதுகாப்பு ஒத்துழைப்பு விரைவு சூழல்  அமெரிக்காவின் வாஷிங்டனில் 2023- ஜூன் 21 அன்று தொடங்கப்பட்டது. பாதுகாப்புத் திறனுக்கான புதுமைக் கண்டுபிடிப்புகள், , பாதுகாப்பு அமைச்சகம் மற்றும் அமெரிக்கப் பாதுகாப்புத் துறை இணைந்து ஏற்பாடு செய்திருந்த இந்நிகழ்ச்சியை அமெரிக்க - இந்திய வர்த்தக் குழுமம் நடத்தியது.
2023, ஜூன் 20, 21 ஆகிய இரு நாட்கள் நடைபெற்ற இந்த இன்டஸ் எக்ஸ் நிகழ்வில் பாதுகாப்பு அமைச்சக இணைச்செயலாளர் திரு அனுராக் பாஜ்பாய் தலைமையில் இந்திய பிரதிநிதிகள் பங்கேற்றனர். இந்திய –அமெரிக்க அரசு பிரதிநிதிகள், பாதுகாப்பு புத்தொழில் துறையாளர்கள், நிறுவன பிரதிநிதிகள், சிந்தனையாளர்கள், முதலீட்டாளர்கள் மற்றும் சம்பந்தப்பட்டவர்களுக்கு 2023, ஜூன் 20 அன்று வரவேற்பு அளிக்கப்பட்டது. இந்நிகழ்ச்சியில் இந்தியாவுக்கான அமெரிக்க தூதர் திரு எரிக் கர்செட்டி முக்கிய உரையாற்றினார்.
ஜூன் 21 அன்று நடைபெற்ற நிகழ்வில் அமெரிக்க விமானப்படைத் தலைவர் திரு ஃபிரான்க் கென்டல் பேசியபோது, இந்திய - அமெரிக்க நட்புறவு பெரும் வளர்ச்சியடைந்து வருவதாக குறிப்பிட்டார். விண்வெளி, செயற்கை நுண்ணறிவு உட்பட ஆழ்தொழில்நுட்ப புதுமைக் கண்டுபிடிப்புகளில் இருநாடுகளின் புத்தொழில் சூழலுக்கு சிறந்த வாய்ப்புள்ளதாக அவர் தெரிவித்தார்.
பின்னர் பேசிய திரு அனுராக் பாஜ்பாய், அமெரிக்க – இந்திய உறவின் எதிர்கால முதலீடு குறித்து வரவேற்பு தெரிவித்தார். வாஷிங்டனில் உலகின் இரண்டு மிகப்பெரிய பழமையான ஜனநாயக நாடுகளின் தலைவர்கள் சந்தித்துக்கொள்ளும் சூழலில் இந்நிகழ்வுக்கு இது சரியான தருணம் என்று குறிப்பிட்டார். தொழில்துறை, கல்வி, முதலீடு ஆகியவற்றின் எதிர்கால ஒத்துழைப்புக்கான வாய்ப்புகளை கண்டறியுமாறும், பங்கேற்பாளர்களை அவர் கேட்டுக்கொண்டார். உலகிற்கான இந்தியாவில் தயாரிப்போம் தத்துவம், தற்சார்பு இந்தியா குறித்த கவனம் ஆகியவை தொடர்பாகவும், இணைச்செயலாளர் விவரித்தார்.
கலாசாரத்துறை அமைச்சகம்
ராஜா ராம் மோகன் ராயின் வாழ்க்கையை அடிப்படையாகக் கொண்ட நாட்டிய நாடகம்
நவீன இந்தியாவின் தந்தை என்று அழைக்கப்படும் ராஜா ராம் மோகன் ராயின் வாழ்க்கையை மையமாகக் கொண்ட நாட்டிய நாடகம், கடமைப்பாதை  மற்றும் இந்தியா கேட்டில்  இன்றும், நாளையும்  நடைபெற உள்ளது. ராஜா ராம் மோகன் ராய் நூலக அறக்கட்டளையால் நடத்தப்படும் ‘யுகபுருஷர் ராஜா ராம் மோகன் ராய்' என்ற பெயரிலான இந்த நிகழ்ச்சி, ‘பெண்களுக்கு மரியாதை’ என்ற கருப்பொருளில் அமைந்திருக்கும்.
விடுதலையின் அமிர்தப் பெருவிழாவின் ஒரு பகுதியாக, ராஜா ராம் மோகன் ராயின் 250-வது பிறந்தநாளை முன்னிட்டு கடந்த மே மாதம், மத்திய கலாச்சார அமைச்சகம் ஓராண்டு கொண்டாட்டத்தைத் தொடங்கியது.
சென்ட்ரல் விஸ்டாவில் ஒவ்வொரு வரமும் நடைபெறும் கலாச்சார விழாக்களின் கீழ் இந்த ஒலி- ஒளி நிகழ்ச்சி நடத்தப்படும். 40 கலைஞர்களை உள்ளடக்கிய இந்த நாட்டிய நாடகம், பிரபல நடன இயக்குநர் திரு நீலே சென்குப்தாவால் இயக்கப்பட்டுள்ளது.
ராஜா ராம் மோகன் ராயின் போற்றத்தக்கப் பணிகள், உயரிய கொள்கைகள் மற்றும் தத்துவத்தை பார்வையாளர்களிடம் இந்த நாட்டிய நாடகம் பரவலாகக் கொண்டு செல்லும். மாலை 6:00 மணிக்குத் தொடங்கும் இந்த நிகழ்ச்சிக்கான அனுமதி இலவசம்.
பாதுகாப்பு அமைச்சகம்
2020 குடியரசு தின அணிவகுப்பில் சிறப்புமிக்க படை அணிகளுக்கு கேடயங்களை பாதுகாப்பு அமைச்சர் திரு ராஜ்நாத் சிங் வழங்கினார்
2020 குடியரசு தின அணிவகுப்பில் சிறப்புமிக்க படை அணிகளுக்குக் கேடயங்களைப் பாதுகாப்பு அமைச்சர் திரு ராஜ்நாத் சிங் இன்று புதுதில்லியில் வழங்கினார். முப்படைகளில் சிறப்புடையதாக இந்திய விமானப்படை அணிவகுப்பு தேர்வு செய்யப்பட்டது. இதற்கான கேடயத்தை ஏர்மார்ஷல் எம் எஸ் ஜி மேனனும், ஃப்ளைட் லெப்டினன்ட் ஸ்ரீகாந்த் ஷர்மாவும் பெற்றுக் கொண்டனர்.
மத்திய ஆயுதக் காவல்படைகளில் சிறந்த அணிவகுப்புக்கு மத்திய தொழில் பாதுகாப்புப் படை தேர்வு செய்யப்பட்டது. இதற்கான கேடயத்தை சிஐஎஸ்எஃப் தலைமை இயக்குனர் திரு ராஜேஷ் ரஞ்சனும், துணை கமாண்டண்ட் பிரப் சிம்ரன் சிங்கும் பெற்றுக் கொண்டனர்.
இந்த நிகழ்ச்சியில் பேசிய பாதுகாப்பு அமைச்சர், அணிவகுப்பின் போது சிறப்பாக செயல்பட்ட இந்திய விமானப்படை, மத்திய தொழில் பாதுகாப்புப் படை ஆகியவற்றுக்குப் பாராட்டு தெரிவித்தார். இதில் பங்கேற்றவர்களின் கடுமையான உழைப்பும் மேற்கொண்ட பயிற்சியும் இதற்கு காரணம் என்று கூறிய அவர், மற்றவர்களுக்கு இது ஊக்கமளிப்பதாக இருக்க வேண்டும் என்றார். இந்த ஆண்டின் குடியரசு தின அணிவகுப்பு மாபெரும் வெற்றி என தகவல்கள் பெறப்பட்டிருப்பதாகக் கூறிய அவர், பாதுகாப்புத் துறையில் உள்ள அனைத்து பிரிவினருக்கும் பாராட்டுகளைத் தெரிவித்தார்.
முப்படைகளின் தலைமைத் தளபதி ஜென்ரல் பிபின் ராவத், கப்பற்படை தளபதி அட்மிரல் கரம்பீர் சிங், விமானப்படைத் தளபதி சீஃப் மார்ஷல் ஆர் கே எஸ் பதவ்ரியா, ராணுவத் தளபதி ஜென்ரல் எம் எம் நரவானே, பாதுகாப்புத் துறை செயலாளர் டாக்டர் அஜய் குமார், பாதுகாப்புத் துறை நிதிப்பிரிவு செயலாளர் திருமதி கார்கி கவுல் மற்றும் மூத்த ராணுவ அதிகாரிகளும், பாதுகாப்பு அமைச்சகம், உள்துறை அமைச்சகம் ஆகியவற்றின் சிவில் அதிகாரிகளும் இந்த நிகழ்ச்சியில் கலந்து கொண்டனர்.